О Б Р А З Л О Ж Е Њ Е

**1. Уставни основ за доношење Закона**

Уставни основ за доношење Закона о потврђивању Измене Споразума о пољопривредним производима између Републике Србије и Швајцарске Конфедерације, садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање међународног споразума**

На седници одржаној 20. маја 2021. године, Влада је донела Закључак о прихватању текста Измене Споразума о пољопривредним производима између Републике Србије и Швајцарске Конфедерације (Закључак 05 Број: 018-4528/2021-1), који је саставни део овог закључка. Измена Споразума о пољопривредним производима између Републике Србије и Швајцарске Конфедерације је усвојена 28. маја у Женеви. На основу овлашћења датог поменутим закључком, текст Измене Споразума о пољопривредним производима између Републике Србије и Швајцарске Конфедерације је у име Владе као заступника Републике Србије, потписао Дејан Златановић, амбасадор – шеф Сталне мисије Републике Србије при Уједињеним нацијама и другим међународним организацијама у Женеви.

Споразум о слободној трговини између Републике Србије и држава EFTA (у даљем тексту: Споразум), закључен је у Женеви, 17. децембра 2009. године, а ступио је на снагу 1. октобра 2010. године. Склапањем овог споразума и допунских споразума о пољопривредним производима који се истовремено закључују између Републике Србије и сваке појединачне државе EFTA, Република Србија и државе EFTA успостављају зону слободне трговине. Члан 6. став 2. Споразума прописује да Република Србија са сваком државом EFTA закључује споразум о пољопривредним производима на билатералној основи. Ти споразуми, закључени са Исландом, Норвешком и Швајцарском укључујући Лихтенштајн, чине део инструмената за успостављање зоне слободне трговине између Републике и Србије држава EFTA.

Саставни део Споразума чини Протокол Б о дефиницији појма „производи са пореклом” и методама административне сарадње. Овај протокол је последњи пут измењен Законом о потврђивању Одлуке Мешовитог комитета између држава EFTA и Републике Србије број 1/2018 о измени Протокола Б уз Споразум о слободној трговини између држава EFTA и Републике Србије о дефиницији појма „производи са пореклом” и методама административне сарадње и Одлуке Мешовитог комитета између држава EFTA и Републике Србије број 2/2018 о измени Анекса IV Споразума о слободној трговини између држава EFTA и Републике Србије о олакшавању трговине. Овим законом су правила о пореклу робе садржана у Протоколу Б уз Споразум, усклађена са Регионалном конвенцијом о пан-евро-медитеранским преференцијалним правилима о пореклу[[1]](#footnote-1) (у даљем тексту: Конвенција), чије су стране уговорнице Република Србија и државе ЕФТА.

Имајући у виду да се билатерални Споразум о пољопривредним производима између Републике Србије и Швајцарске Конфедерације, ради примене правила о пореклу робе, у члану 3. позива на одредбе Протокола Б који чини саставни део Споразума, стога је потребно изменити одредбе овог члана у овом споразуму, ради усклађивања са одредбама измењеног Протокола Б.

Предвиђено је да Измена Споразума о пољопривредним производима између Републике Србије и Швајцарске Конфедерације ступи на снагу истовремено са ступањем на снагу Одлуке бр. 1/2021 Мешовитог комитета EFTA – Србија, усвојене 28. маја 2021. године, под условом да су Србија и Швајцарска размениле своје инструменте ратификације или прихватања. У случају да Србија и Швајцарска нису размениле своје инструменте ратификације или прихватања на дан ступања на снагу Одлуке број 1/2021 Мешовитог комитета EFTA – Србија усвојене 28. маја 2021. године, ова Измена ступа на снагу првог дана другог месеца након те размене.

**3. Финансијске обавезе које настају извршавањем међународног споразума**

Извршавањем Измене Споразума о пољопривредним производима између Републике Србије и Швајцарске Конфедерације, не стварају се нове финансијске обавезе за Републику Србију.

**4. Процена финансијских средстава потребних за извршавање међународног споразума**

Имплементација Измене Споразума о пољопривредним производима између Републике Србије и Швајцарске Конфедерације, не изискује додатна финансијска средства.

1. Република Србија је ратификовала поменуту конвенцију „Службени гласник РС – Међународни уговори”, број 7/13. [↑](#footnote-ref-1)